***Zhejiangopterus*** je rod pterosaura aždarkida sa samo jednom poznatom vrstom, koja je nastanjivala Kinu tokom perioda krede.

Rekonstruirani skelet vrste *Zhejiangopterus linhaiensis*. Mjerilo predstavlja 500 mm
Kineski paleontolozi Cai Zhengquan i Wei Feng tom su rodu dali naziv 1994. godine. Nomenklaturni tip je *Zhejiangopterus linhaiensis*. Naziv roda odnosi se na Provinciju Zhejiang i sadrži latiniziranu grčku riječ *pteron*, koja znači "krilo". Naziv vrste odnosi se na grad Linhai.

Mladi radnik u rudniku kečnjaka po imenu Xu Chengfa 1986. je pronašao velik fosil u blizini sela Aolicun. Xu je pismeno obavijestio direktora Prirodoslovnog muzeja Zhejiang u Hangzhouu, Minga Huaa, koji je prema njegovom opisu shvatio da su u pitanju ostaci nepoznatog pterosaura. Poslao je tim opisivača i Wu Weitang da istraže fosil. Oni su osigurali fosil i uputili lokalnu populaciju da obrati pažnju u slučaju novih otkrića. Xu je uspio pronaći još tri primjerka prije nego što je nastradao u nesreći 1988. godine; jedan drugi radnik našao je potpunu lubanju.

Tokom ranih devedesetih u Formaciji Tangshang, u slojevima starosti 81,5 miliona godina (kampan), pronađeno je šest većih fosila. Među njima bio je i holotip, **ZMNH M1330**, otisak lubanje mlade jedinke. Priključeno mu je nekoliko paratipova: ZMNH M1325, skelet bez lubanje; ZMNH M1328, gotovo potpun skelet; i ZMNH M1329, fragmentaran skelet.

*Zhejiangopterus* je bio osrednje velik pterosaur. Raspon krila isprva je procijenjen na 5 metara. Naknadne procjene smanjile su ga na oko 3,5 metra. Lubanja mu je bila duga, niska, savršeno zasvođena u obliku luka i nije posjedovala krestu, kao što je slučaj kod srodnih vrsta. Nosni otvor i veliki otvor koji je obično prisutan između nosnih i očnih otvora kod arhosaura spojili su se kod vrsta poput ove u svrhu stvaranja jednog velikog ovalnog otvora koji je zauzimao gotovo polovinu dužine lubanje. Kljun je bio dug, tanak, sa oštrim vrhom i nije sadržavao zube. Vratni pršljenovi bili su izduženi. Prvih šest leđnih pršljenova sraslo je u notarium. Očuvano je nekoliko parova stomačnih rebara. Natkoljenica mu je bila upola manja od nadlaktice, snažna i tanka. Krila su mu bila kratka, ali krupna.

Prvi opisivači klasificirali su *Zhejiangopterusa* kao pripadnika Nyctosauridae, zato što je, od dva pterosaura za koje su imali dobre opise, *Pteranodona* i *Nyctosaurusa*, on najviše sličio ovom drugom. Žalili su se na nedostatak podataka o *Quetzalcoatlusu*. David Unwin je 1997. ustanovio da je *Zhejiangopterus* bio u bližem srodstvu sa tom divovskom američkom formom i stoga pripadao porodici Azhdarchidae. Ni jedan drugi aždarkid nije poznat iz tako potpunog materijala kao *Zhejiangopterus*.

Povezano
--------

* Popis pterosaura
* Pterosauri#Veličina

Izvori
------

1. ↑  Unwin, D. & Lü J. (1997), "On *Zhejiangopterus* and the relationships of Pterodactyloid Pterosaurs", *Historical Biology*, 12, p. 200
2. ↑  Cai, Z. and Wei, F. (1994). "On a new pterosaur (*Zhejiangopterus linhaiensis* gen. et sp. nov.) from Upper Cretaceous in Linhai, Zhejiang, China." *Vertebrata Palasiatica*, **32**: 181-194.

Vanjske poveznice
-----------------

* *Zhejiangopterus* Arhivirano 2007-09-23 na Wayback Machine-u na The Pterosauria